Франсиско де Кеведо
Всички неща предупреждават за смъртта

Превод от испански: Александър Муратов, Атанас Далчев, 1978

chitanka.info

Стените гледах на родината си мила,

могъщи някога, днес полуразрушени,

на времето от бягането уморени

и виждах я как вече губи свойта сила.

Дошъл в полето, зърнах слънцето да пие

на ручеите, свлекли своя лед, водите

и нажалено стадото, че планината

със сенки светлината на деня му крие.

От мойта къща сварих аз останка слаба,

видях на жилището старо съсипните,

по-крива, немощна тоягата ми скромна.

Надмогната от дните сетих мойта сабя

и не намерих на какво да спра очите,

което за смъртта сега да ми не спомня.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.